b'\n_START_ARTICLE_\nLastenlehto\n_START_PARAGRAPH_\nLastenlehto (ruots. Barnlunden) on kolmion muotoinen puisto Helsingin Kampissa. Sit\xc3\xa4 rajaavat Lapinlahdenkatu, Lapinrinne ja Ruoholahdenkatu. Puiston nimi johtuu l\xc3\xa4hell\xc3\xa4 aikoinaan sijainneesta Rouvasv\xc3\xa4enyhdistyksen lastenkodista. Puistoa kutsutaan my\xc3\xb6s toisinaan nimell\xc3\xa4 Kolmiopuisto._NEWLINE_Lastenlehto on Kampin suurin puisto, ja sen pinta-ala on 19\xc2\xa0500 m\xc2\xb2. Kuten monet muutkin Helsingin kanta\xc2\xadkaupungin kolmio\xc2\xadmaiset puistot, muun muassa l\xc3\xa4heinen Lapinlahden puistikko, my\xc3\xb6s Lastenlehto sijaitsee kohdassa, jossa kaksi erisuuntaista ruutukaava-aluetta liittyv\xc3\xa4t toisiinsa. Puiston l\xc3\xa4nsi\xc2\xadreunalla on Ruoho\xc2\xadlahden\xc2\xadkadulta alkava, keskustan huolto\xc2\xadtunneliin ja maan\xc2\xadalaisiin pys\xc3\xa4k\xc3\xb6inti\xc2\xadhalleihin johtava katettu ajo\xc2\xadramppi._NEWLINE_Puistossa on vuonna 2001 pystytetty pronssinen j\xc3\xa4ljenn\xc3\xb6s Emil Cedercreutzin veistoksesta Arcum tendit Apollo (Apollo j\xc3\xa4nnitt\xc3\xa4\xc3\xa4 joustaan), jonka h\xc3\xa4n tarkoitti Aleksis Kiven muisto\xc2\xadmerkiksi ja joka 1920-luvulla osallistui muisto\xc2\xadmerkki\xc2\xadkilpailuun. Veistoksen kipsist\xc3\xa4 alku\xc2\xadper\xc3\xa4is\xc2\xadkappaletta on s\xc3\xa4ilytetty Harja\xc2\xadvallassa Emil Cedercreutzin museossa.\n_START_SECTION_\nHistoria\n_START_PARAGRAPH_\nLastenlehto on ollut olemassa nykyisess\xc3\xa4 laajuudessaan vasta 1970-luvulta l\xc3\xa4htien. Sit\xc3\xa4 ennen nykyinen puisto\xc2\xadalue oli osa korttelia nro 166, V\xc3\xa4st\xc3\xa4\xc2\xadr\xc3\xa4kin korttelia, jota rajoittivat Ruoho\xc2\xadlahden\xc2\xadkatu, Lasten\xc2\xadkodin\xc2\xadkatu ja -kuja sek\xc3\xa4 Lapin\xc2\xadlahden\xc2\xadkatu._NEWLINE_Korttelissa sijainneista rakennuksista huomattavin oli vuonna 1867 valmistunut Rouvas\xc2\xadv\xc3\xa4en\xc2\xadyhdistyksen rakennuttama kaksikerroksinen, Helsingin vanhin lastenkoti, jonka mukaan korttelia rajoittaneet Lasten\xc2\xadkodin\xc2\xadkatu ja -kuja my\xc3\xb6hemmin saivat nimens\xc3\xa4. Rakennusta k\xc3\xa4ytettiin my\xc3\xb6hemmin kansakouluna, jossa viel\xc3\xa4 1960-luvulla toimi osa l\xc3\xa4heisen Lapinlahden kansakoulun luokista kunnes se vuonna 1971 purettiin Lapin\xc2\xadrinteen jatkeen tielt\xc3\xa4._NEWLINE_Korttelissa nykyisen puiston paikalla oli viel\xc3\xa4 1970-luvun alussa useita puu\xc2\xadtaloja ja r\xc3\xa4nsistyneit\xc3\xa4 kerros\xc2\xadtaloja. Rakentamaton kulma\xc2\xadtontti Lapin\xc2\xadlahden- ja Ruoho\xc2\xadlahden\xc2\xadkatujen kulmassa oli kuitenkin jo 1910-luvulla muutettu, alkujaan tosin v\xc3\xa4li\xc2\xadaikaisesti, puistoksi, jossa oli lasten leikki\xc2\xadkentt\xc3\xa4 ja peli\xc2\xadkentt\xc3\xa4 ja jota kadun varressa rajasi tuki\xc2\xadmuuri. Vuonna 1956 t\xc3\xa4m\xc3\xa4 puisto sai nimen Lasten\xc2\xadlehto._NEWLINE_Jo vuonna 1934 alueelle vahvistettiin uusi asema\xc2\xadkaava, jonka mukaan alkujaan vain Lapin\xc2\xadlahden\xc2\xadkadulta pohjoiseen johtanutta Lapin\xc2\xadrinne -nimist\xc3\xa4 katua olisi jatkettu korttelin 166 l\xc3\xa4pi Ruoho\xc2\xadlahden\xc2\xadkadulle saakka. Uusi katu\xc2\xadosuus kuitenkin rakennettiin vasta 1970-luvun puoli\xc2\xadv\xc3\xa4liss\xc3\xa4. T\xc3\xa4ll\xc3\xb6in se muodostettiin alusta l\xc3\xa4htien joukko\xc2\xadliikenne\xc2\xadkaduksi, joka on osa L\xc3\xa4nsiv\xc3\xa4yl\xc3\xa4lt\xc3\xa4 Helsingin linja-autoasemalle, nykyisin Kampin keskukseen johtavaa joukko\xc2\xadliikenne\xc2\xadreitti\xc3\xa4. Samassa yhteydess\xc3\xa4 vanhasta korttelista purettiin kaikki uuden kadun it\xc3\xa4puolella sijainneet rakennukset, ja Lasten\xc2\xadlehdon puisto\xc2\xadalue laajennettiin k\xc3\xa4sitt\xc3\xa4m\xc3\xa4\xc3\xa4n koko Lapin\xc2\xadrinteen it\xc3\xa4\xc2\xadpuolisen osan entist\xc3\xa4 korttelia. T\xc3\xa4ll\xc3\xb6in puiston keskelle muotoiltiin nurmi\xc2\xadpintainen avoin alue, ja p\xc3\xa4\xc3\xa4\xc2\xadk\xc3\xa4yt\xc3\xa4vien risteykseen istutettiin ryhm\xc3\xa4 vaahteroita. Etel\xc3\xa4iseen k\xc3\xa4rkeen suunniteltiin pallo\xc2\xadkentt\xc3\xa4. J\xc3\xa4ljelle j\xc3\xa4\xc3\xa4neeseen kortteliin Lapin\xc2\xadrinteen varrelle, sen l\xc3\xa4nsipuolelle, valmistui vuonna 1979 uusi koko korttelin pituinen asuin\xc2\xadkerros\xc2\xadtalo. _NEWLINE_Puisto s\xc3\xa4ilyi 1970-luvulla suunnitellussa asussaan, kunnes sen l\xc3\xa4nsi\xc2\xadlaitaan Vuonna 2005 alettiin rakentaa Keskustan huoltotunneliin johtavaa ajo\xc2\xadramppia, joka valmistui vuonna 2009. Samassa yhteydess\xc3\xa4 l\xc3\xa4hes koko puisto oli rakennettava ja istutettava uudestaan, ja se sai t\xc3\xa4ll\xc3\xb6in nykyisen asunsa.'